150. löggjafarþing 2019–2020.

Þingskjal x — x. mál.

Stjórnarfrumvarp.

Frumvarp til laga

um breytingu á lögum nr. 61 14. júní 2006, um lax- og silungsveiði

(kostnaður af arðskrármati).

Frá sjávarútvegs- og landbúnaðarráðherra.

1. gr.

4. mgr. 44. gr. fellur brott.

2. gr.

Svofelldar breytingar verða á 1. mgr. 47. gr.:

1. Orðin „og rennur hann í ríkissjóð“ falla brott.
2. Orðin „að jafnaði“ falla brott.

3. gr.

Lög þessi öðlast þegar gildi.

Athugasemdir við lagafrumvarp þetta.

Með lögum um lax- og silungsveiði er mælt fyrir um skyldu manna til að vera í veiðifélagi og rétt til að taka arð af veiði samkvæmt arðskrá hvers veiðifélags. Sé ágreiningur um arðskrá ber hann undir sérstaka matsnefnd. Með lögunum er mælt er fyrir um að ríkið skuli kosta starf nefndarinnar og ákveða tímakaup nefndarmanna en á móti skuli veiðifélög „að jafnaði“ greiða kostnað af mati í ríkissjóð, sbr. 47. gr. laganna. Með þessu er gert ráð fyrir að hið opinbera, það er sjávarútvegs- og landbúnaðarráðherra, leggi út fyrir reikningum matsnefndar eða fulltrúa í henni og endurkrefji síðan veiðifélög um greiðsluna, án þess að eiga nokkra aðra aðkomu af störfum nefndarinnar. Þetta fyrirkomulag var nýmæli í gildandi lögum frá því sem var í eldri lögum sama efnis. Um framkvæmd matsgerða, matsþætti og kostnað er nánar fjallað í reglugerð nr. 403/2012 um arðskrár veiðifélaga.

Hér með er lagt til að þetta fyrirkomulag falli brott en með því munu veiðifélög bera kostnað af arðskrármati án aðkomu eða milligöngu hins opinbera. Samtímis er lagt til að heimild ráðherra til að mæla fyrir um bindingu á tímakaupi nefndarmanna falli brott. Með þessu munu almennar reglur gilda um greiðslu þóknunar til matsnefndar. Nefna má í því sambandi að eðlilegt er að matsnefnd smíði sér stakk eftir vexti í störfum sínum með hliðsjón af stærð félagssvæðis veiðifélags og umfangi mats að viðhöfðu samráði við hlutaðeigandi veiðifélag. Að auki má athuga að matsnefnd hefur haldsrétt á matsgerð þar til greiðsla hefur gengið og getur þannig tryggt sér greiðslu fyrir störf sín.

Frumvarpið hefur ekki kostnaðaráhrif á ríkissjóð.